Document ID: 32008D0097

KOMISJONI OTSUS,
30. jaanuar 2008,
millega muudetakse otsust 93/52/EMÜ seoses teatavate Itaalia halduspiirkondade ametlikult brutselloosivabaks (B. melitensis) tunnistamisega ja otsust 2003/467/EÜ seoses teatavate Itaalia halduspiirkondade ametlikult veiste tuberkuloosi ja veiste brutselloosi vabaks ning teatavate Poola halduspiirkondade veiste ensootilise leukoosi vabaks tunnistamisega
(teatavaks tehtud numbri K(2008) 324 all)
(EMPs kohaldatav tekst)
(2008/97/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1964. aasta direktiivi 64/432/EMÜ ühendusesisest veiste ja sigadega kauplemist mõjutavate loomatervishoiu probleemide kohta, (1) eriti selle A lisa I jao punkti 4, A lisa II jao punkti 7 ja D lisa I jao punkti E,
võttes arvesse nõukogu 28. jaanuari 1991. aasta direktiivi 91/68/EMÜ loomatervishoiu kohta ühendusesiseses lamba- ja kitsekaubanduses, (2) eriti selle A lisa 1. peatüki II jagu,
ning arvestades järgmist:
(1)
Komisjoni 21. detsembri 1992. aasta otsuses 93/52/EMÜ, milles registreeritakse teatavate liikmesriikide või piirkondade vastavus nõuetele seoses brutselloosiga (B. melitensis) ja antakse neile ametlikult haigusvaba liikmesriigi või piirkonna staatus, (3) loetletakse need liikmesriigid ja nende piirkonnad, mis on direktiivi 91/68/EMÜ kohaselt tunnistatud ametlikult brutselloosivabaks (B. melitensis).
(2)
Itaalia on esitanud komisjonile Latina ja Roma provintside kohta Lazio maakonnas ning Veneto maakonna kohta dokumendid, mis kinnitavad vastavust direktiivi 91/68/EMÜ A lisa 1. peatüki II jao punktiga 1.b ettenähtud tingimustele. Sellest tulenevalt tuleks nimetatud provintsid ja maakond tunnistada brutselloosist (B. melitensis) ametlikult vabaks.
(3)
Direktiivis 64/432/EMÜ sätestatakse, et kõnealuses direktiivis ettenähtud teatavate tingimuste täitmise korral võib liikmesriikide või nende osade või piirkondade veisekarjad kuulutada ametlikult vabaks tuberkuloosist, brutselloosist ja veiste ensootilisest leukoosist.
(4)
Veiste tuberkuloosi, veiste brutselloosi ja veiste ensootilise leukoosi vabaks tunnistatud liikmesriikide piirkondade loetelud on sätestatud komisjoni 23. juuni 2003. aasta otsuses 2003/467/EÜ, millega kehtestatakse teatavate liikmesriikide ja liikmesriikide piirkondade ametlikult tuberkuloosist, brutselloosist ja veiste ensootilisest leukoosist vaba staatus seoses veisekarjadega. (4)
(5)
Itaalia on esitanud komisjonile Piemonte maakonna Vercelli provintsi ja Toscana maakonna Pisa ja Pistoia provintside kohta dokumendid, mis kinnitavad vastavust direktiivis 64/432/EMÜ sätestatud asjakohastele tingimustele, et nendele provintsidele saaks anda ametlikult tuberkuloosivaba piirkonna staatuse.
(6)
Itaalia on esitanud komisjonile Puglia maakonna Brindisi provintsi ja Toscana maakonna kohta dokumendid, mis kinnitavad vastavust direktiivis 64/432/EMÜ sätestatud asjakohastele tingimustele, et sellele provintsile ja maakonnale saaks anda ametlikult brutselloosivaba piirkonna staatuse.
(7)
Itaalia esitatud dokumentidele antud hinnangu põhjal tuleks asjaomastele provintsidele ja asjaomasele maakonnale anda ametlikult vastavalt veiste tuberkuloosi ja veiste brutselloosi vaba piirkonna staatus.
(8)
Poola on esitanud komisjonile dokumendid, mis kinnitavad direktiivis 64/432/EMÜ sätestatud asjakohaste tingimuste täitmist, võimaldades ametlikult kuulutada teatavad piirkonnad Poolas veiste ensootilise leukoosi vabaks.
(9)
Poola esitatud dokumentidele antud hinnangu põhjal tuleks nendele piirkondadele Poolas ametlikult anda veiste ensootilisest leukoosist vaba piirkonna staatus.
(10)
Otsuseid 93/52/EMÜ ja 2003/476/EÜ tuleks seega vastavalt muuta.
(11)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 93/52/EMÜ II lisa muudetakse vastavalt käesoleva otsuse I lisale.
Artikkel 2
Otsuse 2003/467/EÜ I, II ja III lisa muudetakse vastavalt käesoleva otsuse II lisale.
Artikkel 3
Käesolev otsus on adresseeritud liikmesriikidele.
Brüssel, 30. jaanuar 2008

Labels: 18
6